Årsberetning
Korsvoll Idrettslag
2019

Korsvoll Idrettslag er et fleridrettslag organisert med selvstendige undergrupper. Aktiviteten omfatter fotball, håndball, innebandy, drift av Korsvollhuset og Korsvollhytta, lysløypa på Korsvoll, idrettstilbud for funksjonshemmede og enkelte andre aktiviteter til fremme av lokalmiljøet på Korsvoll. Korsvoll Idrettslag er medlem av Norges Idrettsforbund gjennom Oslo Idrettskrets. 
Idrettslagets hovedstyre står som ansvarlig for den totale driften av idrettslaget og fronter idrettslaget ut mot blant annet offentlige myndigheter, idrettskretsen. 
Hovedstyret har siden forrige årsmøte hatt følgende medlemmer:
Leder: Lars Paulsen
Nestleder: Kathrine Hoel
Sekretær: Ida Weider Hagemo
Styremedlem: Anne-Lise Hektoen
Styremedlem: Lars Etholm
Styremedlem: Mathias Falck
Styremedlem: Caroline Jilg-Scherven
Varamedlem: Anne Mari Halsan 

Det vises videre til årsberetning fra undergruppene for en beskrivelse av aktivitetene der.

Økonomi
Korsvoll IL har en stabil drift. Resultatet for 2019 viser et underskudd på TNOK 118 mot et budsjettert underskudd på TNOK 525. Egenkapital pr 31.12 er TNOK 4918 hvorav kontantbeholdning er TNOK 1523. Tapet er i stor grad knyttet til nedskrivning på undervarmeanlegget. 

Siste månedene av 2019 var preget av noen utfordringer vedrørende Daglig Leder på utgående kontrakt, noe som har berørt økonomistyringen. Hovedstyret planlegger å hente inn ytterligere ekstern regnskapshjelp, for å sikre at den daglige økonomiske driften følges opp tettere. Dette gjenspeiles i budsjettet. Det er besluttet å ikke erstatte stillingen Daglig Leder, men videreføre ekstern bistand på økonomistyring. 

Hovedstyret ønsker å videreføre fordelingsnøkkelen for fordeling av den offentlige støtten som KIL mottar. Hovedprinsippet er at undergruppene i størst mulig grad mottar den støtten de selv genererer. Det vil si at støtte som mottas fordi idrettslaget har aktivitet for barn og unge tildeles videre til undergruppene etter antall utøvere i disse aldersgruppene. Støtte som ikke er aldersbetinget, fordeles etter totale medlemstall. Hovedstyret legger imidlertid også vekt på at A-laget i fotball, som genererer lite offentlig støtte, har en betydning for klubbtilhørighet og motivasjon for utøverne i KFY. 

I budsjett 2019 ble det lagt opp til innskudd av planlagte foregangsmidler (TNOK 250) fra prosjekt Foregangsklubb. Dette ble ikke mottatt grunnet manglende godkjenning eller oppstart av prosjekter. Korsvoll IL er fortsatt med i prosjektet, men det er ikke budsjettert med midler fra Foregangsprosjektet i 2020. 

Korsvollhallen og salg av parkeringsplass
Det er god fremdrift i arbeidet med Korsvollhallen, som etter planen skal stå ferdig i 2021.
[bookmark: _GoBack]28.januar ble det avholdt informasjonsmøte om byggingen av Korsvoll Flerbrukshall, barnehage og forsamlingslokale i Korsvollhuset, hvor det ble fremlagt skisser av bygningen, samt muligheten for å stille spørsmål. Planlagt byggestart vil være høsten 2020, som vil si at Korsvollhuset samtidig vil rives. For mer informasjon, henvises det til følgende nettside: https://www.oslo.kommune.no/slik-bygger-vi-oslo/korsvoll-flerbrukshall-forsamlingslokale-og-barnehage/#gref.

Samtidig forhandles det med kommunen om pris på tomten, som i dag brukes til parkering. Det er inngått en intensjonsavtale om salg, uten er pris er avtalt. Dette er gjort for at prosessen med bygging av hall, ikke skal stoppe opp. Området inngår i reguleringen av hallen.  Parkeringsplassen eies av Korsvoll IL 1/3 og Korsvoll Arbeiderparti 2/3. Årsaken til dette delte eierforholdet er at Korsvoll IL i sin tid var et arbeideridrettslag. Forhandlingene har vist seg å være vanskeligere enn forventet, da kommunens bud lå langt under det klubben anser å være tomtens verdi. 
Forventet rettslig skjønnsavgjørelse i august 2020.

Klubbutvikling
Oslo Idrettskrets startet i 2018 et prosjekt kalt Foregangsklubb. Formålet med prosjektet er å fremme muligheten for barn og unge i Oslo å drive idrett i nærmiljøet – uten å begrenses av familieøkonomi, kulturell bakgrunn eller mangel på sportslige ferdigheter. 
Sammen med 8 andre foregangsklubber i Oslo, skal KIL gå foran i arbeidet med å være en klubb som tilbyr idrett for alle. Det betyr en klubb som har sunn drift og som tilbyr et lokalt idrettstilbud med lav terskel for deltakelse – og som klarer å holde på barna gjennom ungdomsårene. 
KIL er godt rustet i dag – men sammen med OIK skal hovedstyret de neste årene jobbe videre med hvordan KIL kan bli enda bedre. Det er ikke startet opp initiativer ihht Prosjekt Foregangsklubb, men hovedstyret vil se nærmere på dette i 2020. 

2019 tok Hovedstyret initiativ til å klarlegge målsettinger og behov for KFS og etablere et tettere samarbeid med KFY. Målet til KFS er i utgangspunktet å spille i 3. divisjon og vi har en ambisjon om å utvikle flere egne spiller til dette nivået, som har sitt opphav i klubben.

Det er derfor tatt initiativ til å etablere et tettere samarbeid med junioravdelingen. Samtidig ønsker KIL å tiltrekke seg spillere på dette nivået, som ikke når opp i omliggende klubber. I tillegg ønsker KFS A-lag å være en klubb med en slik kvalitet at vi kan avgi spillere til høyere divisjoner. 




Korsvoll, 6. mars 2020 

For Korsvoll Idrettslag, Hovedstyret

Lars Paulsen



